Yle pysäytti Helsingin Rautatieasemalla vastaan tulevia kansalaisia ja kysyi, onko poliisin ulkomaalaisvalvonta kohdistunut heihin. Lue jutusta, ketkä sanoivat kyllä ja mitä heillä oli poliisin tarkastuksista sanottavana.

Sanah Jafaru, muutti Suomeen Ghanasta

Onko poliisi pysäyttänyt kadulla ja kysynyt kansalaisuutta? – Kyllä vain. Esimerkiksi kerran Itäkeskuksessa olin menossa kauppaan, kun siviiliasuiset poliisit pysäyttivät minut ja pyysivät henkilöllisyystodistukseni. He tekivät saman monille muillekin ohikulkeville.

Mitä mieltä olet tällaisista tarkastuksista?

Yle

– Se on ok, ja sitä itse asiassa tapahtuu kaikkialla. Poliisin tehtävä on suojella kansalaisia, ja silloin minun tehtäväni on tehdä yhteistyötä.

Poimiiko poliisi mielestäsi tarkastuksiin vain tietynnäköisiä kansalaisia?

– No tietysti poliisi ei valikoi suomalaisia, vaan keskittyy ulkomaalaisiin ja tarkastaa onko heillä oleskelulupaa.

Mistä tietää, onko joku ulkomaalainen vai suomalainen?

– Täällä rautatieasemalla sitä ei ehkä tiedäkään. Mutta siellä Itäkeskuksessa kaikki tarkastettavat olivat ulkomaalaisia. Jos he täällä eivät pysäyttäisi esimerkiksi yhtään valkoihoista, se olisi syrjintää.

Elina Saario, Helsinki

Yle

Onko poliisi pysäyttänyt kadulla ja kysynyt kansalaisuutta?

– Sitä ei ole kysytty. Kerran teininä oltiin puistossa, ja poliisi tarkisti kaikilta henkkarit.

Salwan Hikma, turvapaikanhakija Irakista

Onko poliisi pysäyttänyt kadulla ja kysynyt kansalaisuutta?

– Poliisi on pysäyttänyt minut monta kertaa Suomessa ja kysynyt henkilöllisyyskorttini ja mistä olen kotoisin.

Yle

Mitä mieltä olet tällaisista tarkastuksista?

– Minulla ei ole mitään sitä vastaan eikä Suomen poliisia vastaan. Pidän tästä maasta, todella.

Kathleen Dieme ja Aracelis Correa, Helsinki

Onko poliisi pysäyttänyt kadulla ja kysynyt kansalaisuutta?

– Ei ole, molemmat vastaavat.

Miltä tuntuisi, jos poliisi pysäyttäisi ja tulisi kysymään tällaista?

Yle

– Olisi se vähän hassua, jos sitä kysyttäisiin ja minun pitäisi todistaa kansalaisuuttani. Olen syntynyt Suomessa ja asunut täällä koko elämäni, sanoo Correa.

– Se olisi vähän sama kuin se kun suomalaiset tulevat puhumaan englantia. Että olen kyllä ihan suomalainen, naurahtaa Dieme.

Mitä mieltä olet tällaisista tarkastuksista?

– Kyllä se herättää kysymyksiä siitä, miten hyvin tuntee kuuluvansa tähän yhteiskuntaan, kun poliisi pysäyttelee vain tietyntaustaisia ihmisiä. Olen nähnyt sitä itse sivusta, Dieme tuumaa.

O. G. Azaka, muutti Suomeen Nigeriasta

Onko poliisi pysäyttänyt kadulla ja kysynyt kansalaisuutta?

Yle

– Minulta ei. Mutta olen kaksi kertaa nähnyt heidän pysäyttävän mustia miehiä ja kyselevän heidän henkkareitaan.

Oletko nähnyt heidän kysyvän henkkareita valkoihoisilta?

– Vain mustilta. Ehkä he kyselevät, mutta en ole nähnyt sitä.

Mitä mieltä olet tällaisista tarkastuksista?

– Poliisi tekee vain työtään. Henkkareiden kysyminen on ok, jos he tekevät sitä kaikille ja kaikenmaalaisille, eivätkä vain mustille.

Katariina Örn ja Lauri Aalto, Helsinki

Yle

Onko poliisi pysäyttänyt kadulla ja kysynyt kansalaisuutta?

– Ei ole, molemmat vastaavat.

Mitä mieltä olette siitä, että poliisi tekee tällaista ulkomaalaisvalvontaa?

– Tämän tapahtuneen perusteella aika erikoinen tapa toimia. Jos asia on mennyt niin kuin uutisista on tullut luettua, niin ensikontakti on ollut hyvin kyseenalainen, sanoo Aalto viitaten James "Musta Barbaari" Nikanderin Facebook-päivitykseen. Uskotteko, että henkilön ulkonäkö painaa siinä keneltä papereita kysytään?

– Uskon, että painaa, vastaavat molemmat.

Hisham Maki, turvapaikanhakija Irakista

Onko poliisi pysäyttänyt kadulla ja kysynyt kansalaisuutta?

Yle

– Poliisi on pysäyttänyt minut monta kertaa ja kysynyt henkilöllisyystietojani. Olen kysynyt miksi, ja he ovat vastanneet kyseessä olevan vain tarkistus. Niin on käynyt nyt kolme kertaa, viimeksi viime viikolla.

Mitä mieltä olet tällaisista tarkastuksista?

– Se on ihan ok. Kyseessä on poliisi eikä mafia. Minulla ei ole asian suhteen ongelmaa.

Jukka Forsgren, Helsinki

Onko poliisi pysäyttänyt kadulla ja kysynyt kansalaisuutta?

Yle

– Ei ole koskaan pysäyttänyt. Eikä kysynyt papereita.

Mitä mieltä olet tällaisista tarkastuksista?

– Kyllä se ikävä fakta varmaan on, että kun maassa on ulkomaalaisia luvatta, niin jollain tasolla kontrollia joudutaan harrastamaan.

Uskotko, että ihmisiä valikoidaan näihin tarkastuksiin etnisin perustein?

– On loogista, että jos missio on etsiä ulkomaalaisia, niin sitten ulkomaalaisen näköisiltä kysellään useammin. Mutta kohtelun pitäisi olla kohteliasta ja inhimillistä.

Uskotko että tummahipiäisemmillä on suurempi todennäköisyys joutua tällaisiin tarkastuksiin?

– Kyllä se on helppo uskoa.

Jani Kallio, Turku

Onko poliisi pysäyttänyt kadulla ja kysynyt kansalaisuutta?

Yle

– Ei ole, mutta henkkarit on kysynyt kerran, kun olin menossa jatkoilta jatkoille. Sain poliisilta kyydin kotiin, mikä oli ihan hyvä asia, Kallio nauraa.

Mitä mieltä olette siitä, että poliisi tekee tällaista ulkomaalaisvalvontaa?

– Vaikea kysymys. Tunnen ihmisiä niin paljon eri kansalaisuuksista, että en ota kantaa.

Uskotko, että ihmisiä valikoidaan näihin tarkastuksiin ulkonäön perusteella?

– Veikkaan, että se on se isoin syy, että on "erinäköinen". Se (ulkonäköön perustuva valikointi) ei ole hyvä asia.